Η ΕΕ καθιστά σαφές ότι υποστηρίζει πλήρως τις διεθνείς προσπάθειες για τη μείωση των εκπομπών αερίων του θερμοκηπίου (ΑΘ) από τις θαλάσσιες μεταφορές. Παράλληλα, λαμβάνει τις δικές της πρωτοβουλίες. Η ανακοίνωση περιγράφει μια σταδιακή προσέγγιση για τη συμπερίληψη της ναυτιλίας στον συνολικό της στόχο για τη μείωση των εκπομπών ΑΘ. Η εν λόγω σταδιακή προσέγγιση αποτελείται από τα εξής τρία στάδια: 1. Εφαρμογή αποτελεσματικού συστήματος αυστηρής παρακολούθησης, υποβολής εκθέσεων και επαλήθευσης (ΠΥΕ). Αναμένεται ότι το σύστημα αυτό θα παράσχει αξιόπιστα στοιχεία σχετικά με τις εκπομπές ΑΘ από τη ναυτιλία. Οι πλοιοκτήτες θα μπορούν να χρησιμοποιήσουν οποιαδήποτε αξιόπιστη τεχνολογία επιθυμούν. Το πεδίο εφαρμογής και τα λειτουργικά χαρακτηριστικά ενός τέτοιου συστήματος καθορίζονται σε πρόταση κανονισμού. 2. Καθορισμός ενδιάμεσων στόχων μείωσης. Υπάρχει ήδη νομοθεσία που επιβάλλει σε όλους τους άλλους τομείς της βιομηχανίας και σε όλα τα άλλα είδη μεταφορών να συμβάλουν στον στόχο της ΕΕ για τη μείωση των εκπομπών των ΑΘ κατά τουλάχιστον 40 % σε σχέση με τα επίπεδα του 1990 έως το 2030. Το πεδίο εφαρμογής της θα μπορούσε να επεκταθεί ώστε να καλύπτει τη ναυτιλία. Η λευκή βίβλος του 2011 σχετικά με τις μεταφορές καθόρισε στόχο μείωσης κατά 40 % (50 % εάν είναι εφικτό) έως το 2050 σε σύγκριση με τα επίπεδα του 2005, ως φιλόδοξο πλαίσιο για τον τομέα των θαλάσσιων μεταφορών. 3. Χρήση αγορακεντρικών μέτρων (MBMs). Στο πλαίσιο αυτών των μέτρων, τα πλοία θα πρέπει να καταβάλλουν εισφορές σε ταμείο αντιστάθμισης ή να ανταλλάσσουν δικαιώματα εκπομπών στο πλαίσιο του συστήματος εμπορίας δικαιωμάτων εκπομπών της ΕΕ, ανάλογα με την ποσότητα εκπομπών που παράγουν.